《书雪巢林景思诗卷》
宋代·释居简

诗人巢雪如住山，巢中所得强得官。官微不足了饘粥，尽日幽得遣儿读。

舂容大篇辄千字，鍊字贵活不贵死。乡来杜陵有布衣，晚到夔州也如此。

乃今遗藁安在哉，古花囊锦宗文开。开缄宛见谏议面，只字重哦复三咽。

三咽然后耳有闻目有见，见人捧心颦两眉。不学施家女，只学唐人诗。

为言诸子将安之，巢空雪明康鼎来。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。